Broj: 711-I-826-P-235/22-02-17

Zagreb, 29. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Vedrana Ostojića, vršitelj dužnosti voditelja Odjela za kliničku imunologiju, pulmologiju i reumatologiju Kliničkoj bolnici Sveti Duh,** na 169. sjednici održanoj dana 29. travnja 2022.g. donosi sljedeće

**OČITOVANJE**

**Zaposlenici zdravstvenih ustanova koji ujedno nisu i ravnatelji zdravstvenih ustanova koje je osnovala Republika Hrvatska ili jedinica lokalne i područne (regionalne) samouprave ne smatraju se obveznicima u smislu članka 3. stavka 1. i 2. ZSSI-a te se na iste ne primjenjuju odredbe ZSSI-a.**

 Obrazloženje

Zahtjev za očitovanjem Povjerenstva podnio je Vedran Ostojić, vršitelj dužnosti voditelja Odjela za kliničku imunologiju, pulmologiju i reumatologiju Kliničkoj bolnici Sveti Duh. U Povjerenstvu zahtjev je zaprimljen 20. travnja 2022. godine pod poslovnim brojem 711-U-4268-P-235/22-01-1, povodom kojeg se vodi predmet broj P-235/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U svojem zahtjevu podnositelj navodi da potaknut sve učestalijim tvrdnjama koje posljednjih 2 mjeseca dolaze iz određenih krugova ustanove KB Sveti Duh u kojoj je neprekidno zaposlen oko 25 godina, traži službeno mišljenje je li kao djelatnik bolnice i vlasnik informatičke tvrtke Veos Dom d.o.o. koja godinama održava bolnički informatički sustav SPP u bolnici KB Sveti Duh (i još nekim bolnicama u Republici Hrvatskoj), u sukobu interesa. Podnositelj navodi da se s navedenim upitom obratio pravnoj službi Kliničke bolnice Sveti Duh, koja nije izrekla mišljenje već da ga je uputila da se obrati se Povjerenstvu. Podnositelj navodi kako je oko 25 godina djelatnik bolnice KB Sveti Duh, isprva na mjestu znanstvenog novaka, potom specijalizanta i odjelnog liječnika, a posljednjih 3 godine na mjestu vršitelja dužnosti voditelja Odjela za kliničku imunologiju, pulmologiju i reumatologiju. Podnositelj ističe kako cijelo to vrijeme aktivno sudjeluje u bolničkom radu i dežurstvima, a da su pokazatelji njegovog radnog učinka (pregledi, alergološka, pulmološka, UZ i endoskopska dijagnostika, dnevna bolnica, stacionarni rad, 24h-tna dežurstva, rad na Covid-19 odjelima, relokacija u Covid-19 bolnici KB Dubrava) redovito bili u gornjoj četvrtini ljestvice učinkovitosti djelatnika navedene ustanove dok u aktivnostima tvrtke sudjeluje isključivo izvan radnog vremena. Podnositelj ističe kako je još kao znanstveni novak, u početku svog zaposlenja u bolnici, razvio bolnički informatički sustav SPP koji se koristi u bolnici Sveti Duh od 2005. godine, a koji je godinama održavao volonterski i besplatno. Podnositelj navodi da su se opseg poslova i zahtjevi ustanove s godinama promijenili i da nadilazile njegove osobne mogućnosti pa unatrag 10-ak godina usluge održavanja bolničkog informatičkog sustava SPP vrše djelatnici informatičke tvrtke Veos Dom d.o.o. (ranije Astramedika d.o.o.). Podnositelj navodi da je cijena najma koji njegova tvrtka prima od bolnice temeljem provedenog javnog natječaja je 430.000,00 kn godišnje, a koja je oko četiri puta niža od cijene koju ustanove usporedive strukture i veličine plaćaju za iste usluge (primjerice mjesečni najam BIS-a druge tvrtke u OB Zadar, broj nabave EOJN 2021/S 0F2-0020873 u iznosu od 1.200.000,00 kn godišnje). Nadalje, ističe kako cijelo vrijeme njegovog zaposlenja u bolnici Sveti Duh nije ni u jednom trenutku bio na bilo kakvoj upravljačkoj ili utjecajnoj poziciji te da nije član nijedne stranke ili udruge, kao i da ni u jednom trenutku nije liječnički posao obavljao u privatnim ustanovama ili slično.

Povjerenstvo ističe kako je člankom 3. stavcima 1. i 2. ZSSI-a navedeno tko se sve smatra obveznikom Zakona. Nadalje, Povjerenstvo napominje kako su u odnosu na zdravstvene ustanove osnovane od strane Republike Hrvatske ili jedinica lokalne i/ili područne (regionalne) samouprave obveznici zakona samo ravnatelji takvih ustanova.

Uvidom u registar trgovačkog suda u Zagrebu pod brojem MBS: 080398968 upisana je Klinička bolnica Sveti Duh čiji je osnivač Grad Zagreb, a osoba ovlaštena za zastupanje Ana-Maria Šimundić koja od 04. siječnja 2022.g. kao ravnatelj ustanovu zastupa samostalno i pojedinačno.

Slijedom navedenog, Povjerenstvo ističe da se Vedran Ostojić, budući da ne obnaša dužnost ravnatelja Kliničke bolnice Sveti Duh, već da u istoj radi kao vršitelj dužnosti voditelja Odjela za kliničku imunologiju, pulmologiju i reumatologiju, ne smatra obveznikom ZSSI-a u smislu članka 3. stavka 1. i 2. ZSSI-a i na istoga se ne primjenjuju odredbe ZSSI-a.

Povjerenstvo međutim ističe kako činjenica da se podnositelju ne može utvrđivati sukob interesa temeljem ZSSI-a, a budući da nije obveznik navedenog Zakona, ne znači da isti nije dužan postupati sukladno internim propisima Kliničke bolnice Sveti Duh, no Povjerenstvo kao tijelo zaduženo za primjenu ZSSI-a nije ovlašteno utvrđivati eventualnu povredu takve vrste propisa.

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelju zahtjeva, putem e-maila
2. Objava na internetskoj stranici Povjerenstva
3. Pismohrana